།སྟེང་འོག་བར་གསུམ་དབྱེ་བ་ཡི། །གདོན་བགེགས་འབྱུང་པོའི་ཚོགས་རྣམས་དང་། །ཐོག་མ་མེད་ནས་ད་ལྟའི་བར། །བསད་དང་བཅིངས་དང་བརྡེག་པ་དང་། །ཕྲོགས་དང་རྐུ་བ་ལ་སོགས་པའི། །ལན་ཆགས་ཤ་འཁོན་གཉཻར་བ་དང་། །བུ་ལོན་ཆགས་པ་རྣམས་ལ་བསྔོ། །གནོད་འཚེའི་བསམ་སྦྱོར་རྒྱུན་ཆོད་ལ། །བུ་ལོན་ཤ་འཁོན་དག་པར་བགྱིས། །གཉིས་པ་རིགས་དྲུག་ཐམས་ཅད་དང་གློ་བུར་དུ་ལྷག་པ་རྣམས་ལ། །ན་མཿ སརྦ་ཏ་ཐཱ་ག་ཏ་ཨ་ཝ་ལོ་ཀི་ཏེ་ཨོཾ་སམྦྷ་ར་སམྦྷ་ར་ཧཱུཾ། ཞེས་ལན་གསུམ་གྱིས་བསྔོས་ལ་ཨརྒྷཾ་སོགས་ཀྱིས་མཆོད་དེ། གཞན་ཡང་དྲིན་གྱིས་བསྐྱངས་པ་ཡི། །རིགས་དྲུག་སེམས་ཅན་ཐམས་ཅད་དང་། །སྐལ་ཆད་གློ་བུར་ལྷག་རྣམས་ལ། །བསྔོ་ཞིང་སྦྱིན་པས་ཚིམ་གྱུར་ནས། །བྱང་ཆུབ་སེམས་ཀྱི་རྒྱུད་གང་ཞིང་། །ཉོན་མོངས་གཡུལ་ངོ་བཟློག་ཏུ་གསོལ། །གསུམ་པ་ཕྱོགས་བཞིའི་བགེགས་འཁོར་བཅས་ལ། ཨོཾ་སརྦ་བིགྷཱན་བྷྱ་ས་པ་རི་ཝ་ར་ན་མཿ སརྦ་ཏ་ཐཱ་ག་ཏ་ཞེས་སོགས་ལན་གསུམ་གྱིས་ཕུལ་ནས་ཨརྒྷཾ་སོགས་གྱིས་མཆོད་དེ། འཕྲིན་ལས་བཅོལ་བ་ནི། ཧཱུཾ། ཁམས་གསུམ་བདག་པོ་སྤྱིན་སྒྲོན་མ། །རྡོ་རྗེ་བི་ན་ཡ་ཀ་སོགས། །ཕྱོགས་བཞིའི་བགེགས་ཚོགས་ཐམས་ཅད་ལ། །ཕྱག་འཚལ་བསྟོད་དེ་མཆོད་གཏོར་འབུལ། །གང་ཞིག་མཚན་མོ་རྒྱུ་བ་ཡི། །འབྱུང་པོ་རྣམས་དང་ཤ་ཟ་དང་། །སྲིན་པོ་ཤ་བརྗེན་ཟ་བ་དང་། །སེམས་ཅན་རྣམས་པ་སྣ་ཚོགས་དང་། །ལྗོན་ཤིང་གེལ་བ་སོགས་གནས་པར། །དེ་དང་དེ་ལ་གཏོར་མ་ནི། ། བཟའ་བ་ཤ་ཆང་ལ་ཕུག་བཅས། །འབྲས་འཆན་འབྲས་བུ་མང་པོ་དང་། །མཆོད་པ་འདི་ཡིས་མགུ་བྱོས་ལ། །གནོད་པའི་བསམ་པ་ཞི་བ་དང་། །བདག་ཅག་རྣམས་ལ་ཕན་པའི་ཕྱིར། །དེ་རིང་ཕན་ཆད་བསྐྱེད་པར་བགྱིས། །རྒྱན་གྱིས་བརྒྱན་པ་བྱས་ཀྱང་ཆོས་སྤྱོད་ཅིང་། །དུལ་ཞིང་ཡང་དག་སྡོམས་ལ་ཚངས་པར་སྤྱོད། ། འབྱུང་པོ་ཀུན་ལ་ཆད་པ་སྤངས་པ་སྟེ། །དགེ་སློང་དགེ་སྤྱོང་དེ་ཡིན་བྲམ་ཟེའང་དེ། །མཚོན་ཆས་མི་འཇིགས་གང་ཡང་མེད། །འཚོ་བའི་སྲོག་ལ་ཀུན་ཀྱང་འཛེམ། །རང་གི་ལུས་ལ་དཔེ་ལོངས་ལ། །གཞན་ལ་གནོད་པ་མ་བྱེད་ཅིག །ཨོཾ་ཆེན་པོའམ་ཆུང་དུ་གང་དག་གི །ལུས་མ་མངོན་པར་གནོད་གྱུར་བའི། །ནད་དེ་ཉེ་བར་སོལ་མཛོད་ལ། །གདོན་ཁྱོད་རང་གི་གནས་སུ་དེངས། །དེ་ལྟར་བདག་གིས་ཅི་ནུས་ཀྱི། །མཆོད་དང་བསྙེན་བཀུར་བྱས་པ་ཡི། །དམ་ཚིག་མནོས་ལ་གནས་ནས་སུ། །བདག་གི་འདོད་པ་བསྐོང་བར་མཛོད། །རྟག་ཏུ་དམ་ཚིག་ལ་གནས་ཤིང་། །འདིར་ནི་སྦྱིན་བདག་འཁོར་བཅས་ཀྱི། །བར་གཅོད་ཉེ་བར་སོལ་མཛོད་ལ། །གདོན་ཁྱོད་རང་གི་གནས་སུ་དེངས། །ཞེས་བསྒྲ དེ་ནས། ཧཱུཾ། བཅོམ་ལྡན་གདུགས་དཀར་འཁོར་བཅས་དང་། །དྲེགས་པ་སྡེ་བརྒྱད་འཁོར་བཅས་ཀྱིས། །མཐུན་པའི་མཆོད་གཏོར་འདི་བཞེས་ནས། །རྣལ་འབྱོར་སྦྱིན་བདག་འཁོར་བཅས་ལ། །གཞན་གྱི་བསམ་སྤྱོད་ངན་པ་དང་། །ཚེ་ཟོར་ཡུངས་ཟོར་འཕེན་པ་ཟློག །ཞེས་པ་ནས་མཐུན་པའི་དངོས་གྲུབ་མ་ལུས་པ། །ཞེས་སོགས་ཀྱང་བརྗོད། བསྡུ་ན། ཧཱུཾ། བཅོམ་ལྡན་གདུགས་དཀར་འཁོར་བཅས་ཀྱིས། ། མཐུན་པའི་དམ་རྫས་འདི་བཞེས་ལ། །བགེགས་རིགས་སྟོང་ཕྲག་བརྒྱད་ཅུ་བཟློག །གདོན་རིགས་སུམ་བརྒྱ་དྲུག་ཅུ་བཟློག །ནད་རིགས་བཞི་བརྒྱ་རྩ་བཞི་བཟློག །བྱིས་པའི་གདོན་ཆེན་བཅོ་ལྔ་བཟློག །ཡེ་འབྲོག་སུམ་བརྒྱ་དྲུག་ཅུ་བཟློག །རྐྱེན་ངན་བར་ཆད་ཐམས་ཅད༴ །ལོ་སྐེག་ཟླ་སྐེག་ཞག་སྐེག༴ །རྨི་ལྟས་མཚན་མ་ངན་པ༴ །གོད་ཁ་གོད་འདྲེ་ཐམས་ཅད༴ །རྦད་འདྲེ་རྦོད་གཏོང་ཐམས་ཅད༴ །མི་འདོད་མི་ཤིས་ཐམས་ཅད༴ །མདོར་ན་རྣལ་འབྱོར་སྦྱིན་བདག་ལ། །གནོད་པའི་མི་མཐུན་ཕྱོགས་ཞི་ཞིང་། །ཚེ་དཔལ་སྟོབས་འབྱོར་སྙན་གྲགས་སོགས། །ཡར་ངོའི་ཟླ་ལྟར་རྒྱས་པར་མཛོད། །དེ་ནས་སླར་སྔར་གྱི་གཏོར་མ་རྣམས་ཁ་གསོས་ཏེ་གདུགས་དཀར་འཁོར་བཅས་ལ་གོང་ལྟར་འབུལ་བའམ། མ་གྲུབ་ཀྱང་ཆོག་ལ། ཞག་གཉིས་གསུམ་ཙམ་ལ་བྱེད་ན་དེ་བསྟུན་གྱིས་བཟོད་གསོལ་དང་བརྟན་བཞུགས་སོགས་བྱ་ཚུལ་ཤིས་དགོས་ཤིང་། གཞན་འདི་ཡན་གྱིས་གྲུབ་ཀྱང་མཇུག་ཏུ་ཟོར་འཕེན་ན། སྔར་ཀྱི་ཟོར་དག་མདུན་དུ་བཞག་ནས་བསྐྱེད་པ་ནི། སྭ་བྷཱ་ཝས་སྟོང་པར་སྦྱངས་སྟོང་བའི་ངང་ལས་ཧཱུཾ་ལས་ཟོར་རྣམས་ཐོག་དང་མཚོན་ཆ་མེ་རབ་ཏུ་འབར་བ་དགྲ་བགེགས་བར་གཅོད་ཐམས་ཅད་བཟློག་པའི་ནུས་པ་དང་ལྡན་པར་གྱུར་པར་བསམས་ལ། ཧཱུཾ། བདེ་གཤེགས་གཙུག་ཏོར་ལེགས་འཁྲུངས་ཤིང་། །ས་གསུམ་སྐྲག་མཛད་བཅོམ་ལྡན་མ། ། འཇིགས་རུང་ཕྱག་རྒྱའི་ཚོགས་བཅས་པས། །ཟོར་ཆེན་རྫས་ཀྱི་སྟོབས་བསྐྱེད་ཅིག །ལེགས་ལྡན་མཆེད་གསུམ་ཚངས་པ་དང་། །རྒྱལ་ཆེན་བཞི་དང་ཕྱོགས་སྐྱོང་བཅུ། །དྲེགས་པ་སྡེ་བརྒྱད་བཅས་པས་ཀྱང་། །ཟོར་ཆེན་ན༴ །དེ་ནས། ད་ནི་ཟོར་འཕེན་དགྲ་ལ་འཕེན། །ད་ནི་ཟོར་འཕེན་གདོན་ལ་འཕེན། །ད་ནི་ཟོ་འཕེན་བགེགས་ལ་འཕེན། །ད་ནི་ཟོར་ཁ་དགྲ་ལ་བསྒྱུར། །ད་ནི་ཟོར་ཁ་གདོན་ལ༴ །ད་ནི་ཟོར་ཁ་བགེགས་ལ༴ །བྷྱོ་བྷྱོ། དེ་ནི་དགྲ་ལ་བྷྱོ། །བྷྱོ་བྷྱོ་དེ་ནི་བགེགས་ལ་བྷྱོཿ ཞེས་བརྗོད་ཅིང་ཟོར་བསྒྱུར་བྱས་ནས། །ཟོར་རྣམས་སྒོ་ཕྱོགས་སུ་ཁ་ཕྱིར་བསྟན་ཏེ། དེ་ནས་ལེགས་ལྡན་དང་། །ཚངས་པ་དང་། རྒྱལ་ཆེན་གྱི་གཏོར་མ་རྣམས་ཀྱང་བསྒྲིགས་ཅིང་། མི་ཟ་དགུ་ཟའི་གཏོར་རོ་སོགས་ཕྱིར་བསྐྱལ་བའི་སྟ་གོན་བྱས་ནས་བསྒྲིགས། གསེར་སྐྱེམས་ཨོཾ་ཨཱཿཧཱུཾ་ལན་གྱིས་བྱིན་གྱིས་བརླབས་ལ། ཧཱུ། བཅོམ་ལྡན་གདུགས་དཀར་འཁོར་བཅས་སོགས། །རྒྱལ་བ་ཞི་ཁྲོ་ཐམས་ཅད་ཀྱིས། །གསེར་སྐྱེམས་མཆོད་པ་འདི་བཞེས་ལ། །བདག་གི་མགོན་སྐྱོབས་དཔུང་གཉེན་མཛོད། །ཚངས་པ་བརྒྱ་བྱིན་ལ་སོགས་པ། །འཇིག་རྟེན་སྐྱོང་བ་ཀུན་གྱིས་ཀྱང་། གསེར་བདག་གི༴། །ལྷ་ཀླུ་གཞི་བདག་ཐམས་ཅད་དང་། །ཡུལ་འདིའི་གནས་བདག་ཀུན་གྱིས་ཀྱང་། །གསེར༴ །བདག༴ །དེ་ནས་རྣལ་འབྱོར་བ་བཞེངས་ནས། ཧཱུཾ། ཉི་ཟླ་གཟའ་དང་རྒྱུ་སྐར་ཚོགས་རྣམས་དང་། །ཚངས་པ་ལ་སོགས་སྟེང་ན་གནས་པ་ཡི། །མཐོ་བའི་ལྷ་རྣམས་ཐམས་ཅད་ཞབས་བསྐུམས་ལ། །དེ་རིང་རྣལ་འབྱོར་བདག་ལ་ཟོར་ལམ་དབྱེ། །ས་ཡི་ལྷ་མོ་བརྟན་མ་འཁོར་བཅས་དང་། །གདེངས་ཅན་དབང་པོ་ཀླུ་གཉན་ས་བདག་སོགས། །འོག་ན་གནས་པ་ཀུན་ཀྱང་དབུ་འཆུམས་ལ། །དེ་རིང་༴། །དབང་བོ་མེ་ལྷ་གཤིན་རྗེ་སྲིན་པོ་སོགས། །ཕྱོགས་དང་མཚམས་ན་གནས་པ་ཐམས་ཅད་དང་། །དྲི་ཟ་ལ་སོགས་བར་སྣང་གནས་པ་རྣམས། །གཡས་དང་གཡོན་དུ་ཅུང་ཟད་གཟུར་མཛོད་ལ། དེ་རིང་༴ །དྲེགས་པ་སྡེ་བརྒྱད་འཁོར་བཅས་ཐམས་ཅད་དང་། །ཡུལ་འདིའི་གཞི་བདག་གཉེན་པོ་འཁོར་བཅས་ཀྱིས། །ཀོ་ལོང་རུང་ང་ཕྲག་དོག་མ་མཛད་པར། །དེ་རིན་རྣལ་འབྱོར་བདག་ལ་ཟོར་ལམ་དབྱེ། །ཞེས་བརྗོད་ནས་ཟོར་འཕེན་སར་འགྲོ་བ་ན། ཀུན་གྱིས་གདུགས་དཀར་གྱི་སྔགས་བརྗོད་ཅིང་འགྲོ། དེ་ནས་ཟོར་འཕེན་སར་སླེབས་པ་ན་གསེར་སྐྱེམས་མཆོད་ཅིང་སྔར་གྱི་བཅོམ་ལྡན་གདུགས་དཀར་ལྷ་ཚོགས་དང་། ཞེས་སོགས་ཀྱི་བཟློག་པ་དེ་གཉིས་གང་རུང་བརྗོད་ཅིང་ཟོར་རྣམས་འཕེལ་བ་ལས་གཞན་མ་བཤད་ཅིང་། འཕེན་ཚུལ་པཎ་ཆེན་གྱི་བཞེད་པ་ལྟར་ན་དེས་ཆོག་པར་སྣང་ལ། འཕེན་པའི་ཚེ་སྔགས་གང་བརྗོད་པ་མི་གསལ་ཡང་གདུགས་དཀར་གྱིས་སྔགས་དང་། ཕྱག་རྡོར་གྱི་སྔགས་ཨོཾ་བཛྲ་པ་ཎི་ཧཱུཾ་ཕཊ་གདོན་བགེགས་མཱ་ར་ཡ་ཕཊ། ཅེས་སྦྲེལ་ནས་བརྗོད་ཅིང་འཕངས་ན་ལེགས་པར་སེམས། སློབ་དཔོན་ཙཎྜཱ་གོ་མིའི་གདུགས་དཀར་གྱི་སྔགས་རིང་བཟླས་ནས་ཚེ་དང་ཡུངས་དཀར་བ་སྔགས་ནས་འཕེན་པར་ཡང་བཤད། དམ་པ་ཁ་ཅིག་རྒྱལ་དབང་གི་རྙིང་མའི་ཕྱོགས་སུ་མཛད་པའི་མདོས་ཟོར་འཕེན་ཚུལ་དེ་འདིར་ཁ་བསྐང་ནས་ཕྱག་ལེན་མཛད་ཅིང་འདོད་ན་དེ་ལྟར་རུང་ཙམ་སྟེ། ངེས་པར་དགོས་པར་མི་སྣང་བས་མ་བྲིས། ཟོར་འཕངས་ཟིན་ནས་སློབ་དཔོན་གྱིས་རྟིང་མནན་པས་ནང་དུ་འོངས་ཏེ་སླར་མཆོད་བསྟོད་དང་ཡིག་བརྒྱ་བཟོད་གསོལ་དང་གཤེགས་གསོལ་རྣམས་བྱ་དགོས་ཤིང་། དེ་ཡང་མཆོད་འབུལ་དང་བསྟོད་པ་གོང་དུ་བརྗོད་པ་དེ་དག་ལས་བསྡུས་ཏེ་བྱ་ལ། བཟོད་གསོལ་བསྡུས་པ་ནི། མ་རྙེད་ཡོངས་སུ་མ་ཤེས་དང་། །ཞེས་སོགས་ཀྱིས་བྱ་ཞིང་། རྒྱས་པ་ནི་རང་གིས་ཇི་ལྟར་འདོད་པ་བཞིན་བྱས་ཆོག གཤེགས་གསོལ་ནི་ཨོཾ་ཁྱོས་ཀྱིས་བདག་ཅག་དོན་མཛད་ཅིང་། །འདོད་དོན་སྒྲུབ་པ་ཀུན་ནས་ལེགས། །ད་ནི་མི་དགྱེས་མེད་པར་ནི། །རང་གི་གནས་སུ་བཛྲ་མུཿ མགྲོན་རྣམས་རང་རང་གནས་སུ་གཤེགས་པར་གྱུར་ཅེས་བརྗོད། བཀྲིས་ནི་སྤྱི་ལྟར་བྱའོ།། །།འཕྲོས་ལ་བསྡུས་པ་བྱ་ཚུལ་ཞིག་བརྗོད་པར་སྟེ། དེ་སྔ་དཀྱིལ་འཁོར་ནི་བསྡུ་ན་པདྨ་འདབ་བརྒྱད་ཀྱི་སྟེང་དུ་ཚོམ་བུ་བཀོད་ཆོག་པར་པཎ་ཆེན་རིན་པོ་ཆེའི་ཆོ་ག་ལས་བཤད་ཅིང་། བསྡུས་བ་ནི་དེ་ཉིད་ལས་འབྱུང་བ་དང་བསྟུན་གཞན་གཞུང་ལྟར་ལ། མདུན་བསྐྱེད་སྤྱན་འདྲེན་གྱི་ཚེ། བཅོམ་ལྡན་འདས་གདུགས་དཀར་པོ་ཅན་གྱི་ལྷ་ཚོགས་འཁོར་དང་བཅས་པ་རྣམས་རང་རང་སོ་སོའི་གདན་ལ་བཞུགས་པར་གྱུར་པ་ནི། དབུས་ཀྱི་གནད་ལ་བཅོམ་ལྡན་འདས་མ་གདུགས་དཀར་མོ་ཅན་རྡོ་རྗེ་གཙུག་ཏོར་ཕྱིར་བཟློག་པ་ཆེན་མོ། ཞེས་པ་ནས་འཇིགས་པ་མ་ལུས་པ་ལས་སྐྱོབ་པའི་བདག་ཉིད་ཅན་ཉེར་གཉིས་ཕྱག་རྒྱའི་ཚོགས་དང་བཅས་པ་དང་། ཚངས་པ་དང་། རྒྱལ་ཆེན་བཞི། ཕྱོགས་སྐྱོང་བཅུ། ལྷ་ཆེན་བརྒྱད། ཀླུ་ཆེན་བརྒྱད། གཟའ་ཆེན་བརྒྱད། རྒྱུ་སྐར་ཉེར་བརྒྱད། འཇིགས་བྱེད་དགུ། བགེགས་དང་། གདོན་གྱི་རིགས་སུ་གྱུར་པ་སྲིད་པ་གསུམ་གྱི་སྡེ་བརྒྱད་འབྱུང་པོའི་ཚོགས་དང་བཅས་པ་བཞུགས་པར་གྱུར། ཀ་མ་ལ་ཡེ་སྟཾ། དེ་ནས་མཆོད་པ་འབུལ་ཚུལ་སྔར་ལྟར་རྒྱས་བསྡུས་ཅི་རིགས་དང་བསྟོད་པའི་བར་བྱས་ནས། །གཏོར་མ་གཞན་འབུལ་ཚུལ་གོང་ལྟར་ལ། མི་ཟ་དགུ་ཟའི་གཏོར་མ་རྣམས་ཅིག་ཅར་དུ་འབུལ་ཚུལ་བསྡུས་ནས་འདི་ལྟར་བཤད་དེ། བྱིན་བརླབས་སྔར་ལྟར་བྱས་ནས། ཨོཾ་རུ་ཏྭ་ཡེ། ཨོཾ་ཤ་ཏ་ས་ཧ་སྲ། ཞེས་པ་ནས་ཨ་སུ་ར་བྷྱ་ན་ག་བྷྱ་དེ་བ་ནཱ་ག་ནས་ཨ་མ་ནུ་ཥ་ས་པ་རི་ཝ་ར་བྷྱོ་བི་ཤྭ་ནས་ག་ག་ན་ཁཾ་སྭཱཧཱ། ཞེས་ཆ་གསུམ་ནས་འབྱུང་བ་ལྟར་ཕྱོགས་སྐྱོང་དང་སྡེ་བརྒྱད་ཀྱི་སྔགས་གཉིས་ཀྱིས་ལན་བདུན་ཅིག་ཅར་དུ་བསྔོས་ནས་ཨོཾ་བཛྲ་ཨརྒྷཾ་པྲ་ཏཱིཙྪ་སོགས་ཀྱིས་མཆོད་དེ། ཧཱུཾ། ཕས་རྒོལ་འཇོམས་ལ་མཐུ་ལྡན་གཙོ་མོ་དང་། །ཞེས་པ་ནས། འབར་བའི་ཕུར་བུས་ཐོབ་ལ་བརླག་པར་མཛོད། །ཅེས་འཕྲིན་ལས་བཅོལ་ནས། ཧཱུཾ་ཁམས་གསུམ་བདག་པོ་སྤྲིན་སྒྲོན་མ། །ཞེས་པ་ནས་གདོན་ཁྱོད་རང་གི་གནས་སུ་དེངས། །ཞེས་པའི་བར་དང་། ཧཱུཾ། བཅོམ་ལྡན་གདུགས་དཀར་འཁོར་བཅས་དང་། །ཞེས་པ་ཡན་ཆད་ནི་རྒྱས་པ་ལྟར་བྱའོ། །རྒྱལ་བའི་གཙུག་ཏོར་ས་འཛིན་རྩེ་མོ་ནས། །ལེགས་འཁྲུངས་རིག་སྔགས་ཆེན་མོ་གདུགས་དཀར་གྱི། །བཟློག་ཆེན་ཇི་ལྟར་བྱ་ཚུལ་འོད་དཀར་ཅན། །གདོན་བགེགས་གནོད་མུན་སེལ་ཕྱིར་དེང་འདིར་ཤར། །གང་འདི་གཞན་གྱིས་དད་པས་བསྐུལ་བ་དང་། །རང་ཉིད་ལྷག་བསམ་དག་པའི་ཀུན་སློང་གིས། །རྒྱ་བོད་གཞུང་ནས་འབྱུང་བའི་དགོངས་དོན་ལྟར། །ལག་ལེན་གསལ་བར་ཕྱེ་ནས་བཀོད་པ་ཉིད། །ཚུལ་བཞིན་བྱས་ན་གདོན་བགེགས་བར་ཆད་རྣམས། །ཉེ་བར་ཞི་འགྱུར་སོམ་ཉི་མི་འཚལ་ཡང་། །འདི་ལ་ཡོ་བྱད་སྣ་མང་དགོས་པའི་ཕྱིར། །མི་འབྱོར་ལག་ལེན་ཇི་བཞིན་འཁྱེར་བ་དཀའ། །འོན་ཀྱང་གང་གིས་འདི་ལྟར་ཕྱོགས་ཙམ་ཞིག །སྒྲུབས་ཤིང་དད་པས་ལག་ཏུ་བླངས་བྱས་ན། །གནོད་པའི་ནད་གདོན་བར་ཆད་ཕྲན་ཚེགས་རིགས། །ཞི་བར་འགྱུར་ལ་ཐེ་ཚོམ་ཅི་ཞིག་ཡོད། །ཙཎྜ་གོ་མི་བཟང་པོ་བཀྲ་ཤིས་དང་། །པཎ་ཆེན་གོང་མ་ནས་བརྒྱུད་བཟློག་ཆེན་འདི། །སྦྱར་བའི་དགེ་དེས་བདག་གཞན་འགྲོ་བ་ཀུན། །གདོན་བགེགས་བར་ཆད་རིགས་ལས་གྲོལ་གྱུར་ཅིག །ཅེས་གདུགས་དཀར་གྱི་བཟློག་ཆེན་ཇི་ལྟར་བྱ་ཚུལ་འདི་ཡང་། ལ་མར་ནང་གི་སྔགས་བོན་དད་ལྡན་རྣམས་ཀྱིས་བསྐུལ་བའི་ངོ་བོར་ཤཱཀྱའི་དགེ་སློང་བཤད་སྒྲུབ་མིང་ཅན་གྱིས་ཅོ་ནེའི་དགོན་ཉིད་དུ་སྦྱར་བ་སྟེ། དད་དང་རྣམ་དཔྱོད་ལྡན་པའི་སྦིས་མགུའི་དགེ་སློང་བཟང་པོ་རྒྱལ་མཚན་གྱིས་རྒྱུད་གྲྭར་སྔགས་རམ་པའི་མཚན་གདགས་མཛད་པའི་སྐབས་སུ། དཔོན་སློབ་ཀྱི་གསུང་ཙམ་ཞིག་པར་དུ་བརྐོ་བར་བྱ་ཞེས་བསྐུལ་བའི་ཚེ་གཞན་ལ་ཕན་ཆེད་དཔེ་འདི་པར་དུ་བརྐོ་རྒྱུར་བྱིན་པ་ལྟར་པར་དུ་བསྒྲུབས་པའི་དགེ་བས་བརྐོ་བ་པོ་འཁོར་དང་བཅས་པ་ཐམས་ཅད་ཀྱི་བར་ཆད་མི་མཐུན་པའི་ཕྱོགས་རྣམས་ཉེ་བར་ཞི་ནས་མྱུར་དུ་འཚང་རྒྱ་བར་འགྱུར་ཅིག པར་གྱི་ཡི་གེ་པ་ནི་སྤིས་མགུའི་འཕགས་པ་སྐྱབས་ཀྱིས་སོ། །མངྒ་ལཾ།། །།མེས་པོའི་ཤུལ་བཞག་ལས། ཅོ་ནེ་གྲགས་པ་བཤད་སྒྲུབ་ཀྱི་གསུང་འབུམ།གཙུག་ཏོར་བཟློག་ཆེན་བར་ཆད་ཀུན་སེལ་ཞེས་བྱ་བ་བཞུགས།